Boek van Grotte

Die Boek van Grotte is ’n belangrike Antieke Egiptiese boek oor die onderwêreld wat uit die Nuwe Ryk dateer. Soos ander soortgelyke boeke word dit ook aangetref in die grafkelders van farao's sodat hulle voordeel daaruit kan trek. Dit beskryf die reis van die songod, Ra, deur die ses grotte van die Doeat (onderwêreld) en fokus op die interaksie tussen die songod en die bewoners van die Doeat, insluitende belonings vir die regverdiges en straf vir die vyande van die wêreldorde. Dit is een van die beste bronne oor die Egiptiese idee van die hel.

Die Boek van Grotte het in die 13de eeu v.C. ontstaan. Die oudste bekende weergawe is op die linkermuur van die Osireion in Abydos. Later verskyn dit in die grafkelder van Ramses IV in die Vallei van die Konings.

Inhoud 
Die Boek van Grotte beskryf eerstens die reis van Ra van wes na oos deur die Doeat, die goddelike wesens wat hy ontmoet en sy interaksie met hulle. Belangrike landmerke op sy reis is:
 Die grotte van die "regeverdige" afgestorwenes, wat nou goddelike wesens is (1ste en 2de tablo);
 Die grot met Osiris se liggaam en die songod se eie twee goddelike liggame (3de tablo);
 Die uittog uit die onderwêreld vir die sonsopkoms (laaste tablo).

Ra reis onder meer oor die grotte van die hel, waarin die vyande van die wêreldorde (die vyande van Ra en Osiris) vernietig word. Die boek gee ook ’n aanduiding van die topografiese struktuur van die Doeat.

Struktuur 
Die boek het geen antieke titel nie en is nie verdeel in die ure van die nag soos ander boeke oor die onderwêreld nie. Dit bevat sewe groot tablo's met altesaam sowat 80 verskillende tonele. Dit is verdeel in twee dele met drie tablo's elk, plus ’n laaste tablo.

Die Boek van Grotte is baie meer letterkundig as die ander onderwêreldboeke van die Nuwe Ryk, soos die Amdoeat en Boek van Poorte. Dit het nie soveel prente nie, maar bevat baie meer teks.

Verwysings

Bronne

Eksterne skakels 
 Egypt Legends – Apophis in the Duat 
 Taylor Ray Ellison, The Book of Caverns (met foto's en inligting)
 Pictures of text witnesses in the kings' tombs: Theban Mapping Project (aanlyn).

  Hierdie artikel is vertaal uit die Engelse Wikipedia

Egiptiese mitologie
Hiernamaals